
(Ja, die titel verwys so ligspottend na die titel van daardie ander boek waaroor ek gek was. Die een waarvan hulle ook ‘n fliek gemaak het. Maar die storie verskil ... ietwat ... baie! Radikaal. En dit speel in Suid-Afrika af.)

Hoofstuk 1

Die man is ongeveer honderd jaar oud, besluit Hannah Mostert toe sy verby die blombak stap waar ‘n man met ‘n redelike dik bril en hoed op sy kop, op die breë rand sit. Voor hom is sy trollie met inkope. Hy konsentreer so op sy selfoon dat iemand die trollie maklik kan wegstoot sonder dat hy dit agterkom. Nuwe tegnologie is nie vir ouderdom nie, weet Hannah vir ‘n feit. Haar pa was skaars vyf en tagtig net voor hy oorlede is en ‘n selfoon was vir hom soos iets van ‘n ander planeet. Uit die ruimte gedeponeer. Bo sy vuurmaakplek.

Hannah hou haar lysie gereed en sy weet waar alles in die winkel is. Dit gaan gou. Binne tien minute is sy by die betaalpunt verby en uit by die deur.

En daar sit hy nog steeds op die blombak. Die honderjaar oue man met die dik bril op sy neus en die hoed op sy kop. Hier buite het die tyd gaan stilstaan. Daar binne was Hannah op fast forward om haar inkope so vinnig as moontlik af te handel. Hoekom? Dit is nie asof iemand vir haar by die huis wag om met aandete te begin nie. Sy is mos op haar eie. Alleen. Lankal.

Hannah stap verby en gaan laai haar pakkies in haar Toyota Yaris se bak. Sy maak die deur aan die bestuurderskant van haar kar oop en klim in. Sy druk die sleutel in die aansluiter, draai dit en toe die kar se enjin lewe kry, trek sy die kar uit sy parkeerplek. En beland in ‘n hengse verkeersknoop, reg voor Spar se deur. Mense wat waarskynlik vinnig na werk kom kos koop het. Dom van haar om op hierdie uur hier te wees. Sy werk van die huis af en kan enige tyd tussen haar aanlyn afsprake kom koop.

Sy sit nog so en wag vir die kar voor haar om ook uit ‘n parkeerplek te kom, toe haar kar se linkeragterdeur oopgaan. Die ou man wat voor Spar se deur op die blombak gesit en foon speel het toe sy uitgestap het.

“Middag middag. Dit was vinnig, dankie. Ek is prof van Riebeeck. Sit net so, ek sal self laai.” Hy sit sy pakkies op die vloer, party op die sitplek en deponeer homself steunend in die kar. 

Sy het gedog hy is honderd jaar oud, nou erken hy self dat hy veel ouer is. Eeue oud. Volksplanter van Riebeeck-oud wat op 6 April 1652 voet aan wal in die Kaap gesit het, met die Drommedaris, de Reiger en de Goede hoop. Die man wat die skuld vir alles wat in Afrika verkeerd gaan kry. Hannah staar in ongeloof na hom in die truspieël. Vir iemand wat so bejaard is, moer hy die kardeur onbetaamlik hard toe.

Hy wag in ‘n klein bondeltjie mens dat sy moet begin ry. En Hannah het nie die hart om vir hom te sê dat sy die die Űber is waarvoor hy gewag het nie. Hy moet uitklim.

Instede vra sy: “Waarheen professor?” 

Hy rammel die adres af en toe ruk hy op. “Kry jy dit nie op jou selfoon nie?”

“Nie hierdie keer gekry nie.” Sy hoop nie hy hoor die giggel in haar stem toe sy begin ry nie. 

Hannah ken die omgewing goed. As jy hier groot geword het en jou ouers het die huis vir vyf en sestig jaar besit voordat jy dit geërf het, weet jy dat die die ou man se straat joune kruis.

“Ons is hier,” sê sy tien minute later toe sy voor die groot Waterkloofhuis stilhou.

“O.” Na ‘n rukkie besef hy dat dit woorde is wat tot aksie moet lei. Hy begin soek na die remote. Hy kry die remote iewers in ‘n binnesak van sy pak se baadjie en druk. Die hek gaan oop en Hannah ry in.

“Stop daar links voor die verste garagedeur. Dis my woonstel.” Hy gooi ‘n geldnoot oor die passasiersitplek se leuning. “Hou die kleingeld.”

“Reg en baie dankie.” Sy het geen idee watdie bedrag veronderstel is om te wees nie. Skor sy of doen hy haar in? Sy hou stil, kjlim uit en gaan maak die deur vir hom oop.

Professor van Riebeeck klim uit en skarnier so vinnig as wat sy stywe bene hom dra na die voordeur van die groot huis en druk die klokkie.

Die deur gaan oop. ‘n Vrou vra: “Ja?” Sy klink alles behalwe vriendelik. Sy lyk soos iemand wat in ‘n belangrike taak onderbreek is.

“Ek sê net ek is terug.”

“Ooo? Was Oupa weg?”

“Ek was ja. Nou is ek terug.” 

“Ooo. Is daar nog iets?”

“Nee, ek sê net ek is terug.” Hy draai bedremmeld om en kom hangskouers terug na waar Hannah wag. Sy is uit haar hart jammer vir hom. Miskien was die minste wat hy wou gehad het, om ‘n bietjie gemis te wees. Hy kan netsowel verdwyn, wegraak en niemand gaan dit weet of selfs omgee nie. Dalk sal hulle ses maande van nou af besef dat hy lanklaas kom sê het dat hy weg was en teruggekom het. Dan gee hulle hom as vermis aan. Maar hulle kan nie onthou van wanneer af nie. Dit kan van gister af wees, of van laas maand af. 

Dit is wat met jou gebeur as jy oud word.  Dalk is daar mense wat wens dat jy sommer net so in die verbygaan moet verdwyn of wegraak. Dit is waar Hannah voel sy ook nou is. Sy het vir ‘n rukkie na haar ouers se heengaan in hulle huis gewoon en toe het sy die groot huis vir haar dogter en die se man gegee en self in die granny woonstel ingetrek. Waar niemand haar eintlik meer wil hê nie, is sy oortuig van. Sy moet liefs nie gesien word nie, maar veral mag sy nie gehoor word nie. En sy mag nie ‘n woord sê oor haar dogter se twee rebelletjies nie. Want dit was daardie een woord te veel wat gemaak het dat sy en haar dogter nou al vir twee weke nie met mekaar praat nie.

Dalk is dit waar die arme prof ook is. By die nie gesien en absoluut nie gehoor stadium nie.

Eintlik oordryf sy so bietjie in haar kop. Dit is nie heeltemal so erg nie. Sy is een van die gelukkige mense wat oukeierig met haar kinders oor die weg kom. En om dit so te hou, is sy bereid om versigtig in haar spore te trap. Haar dogter het reëls gemaak en sodoende respekteer hulle mekaar se privaatheid. Een van die reels is om uit haar kleinkinders se opvoedingstaak te bly, dit is Estelle haar dogter wat die twee se ma is, se alleen verantwoordelikheid en voorreg. 

Sy het dit duidelik gemaak dat Ma niks oor die kinders te sê het nie. Enigiemand wat iets oor my kinders sê, sal met haar te doen kry. Selfs Ouma! Ouma is Granny en Nanny en nie Ma nie. 

Maar belangrikste van die nuwe reellings is dat Ouma nie deel van dogter en skoonseun se vriendekring is nie, selfs al het die helfte van hulle vriende saam met haar dogter grootgeword het en het Hannah hulle gehelp aanry skool toe. En warmbrakke en burgers gemaak as hulle kom kuier het.

Vanselfsprekend het sy hulle ouers geken, maar op ‘n dag mog sy nie meer vra hoe gaan dit met die ouers gaan nie. Want party van diesulkes is nou die kinders tot skande. So moet asseblief nie eens vra nie. 

So Hannah word nie na enige van hulle kuiers genooi nie. Haar dogter en man aanvaar buitendien geen enkele uitnodiging van haar af nie. Hou dit so en ons is almal gelukkig.

Die eerste klompie jare van haar dogter se getroude lewe was sy dikwels ingespan om met die kleinkinders te help. Skooltoe en terug. Kinders op pas as die ouers wil gaan uiteen of werksverpligtinge het. Solank sy net nie met die goedjies se opvoeding inmeng nie. Kleinkinders mag in haar kaste krap. Haar lekkergoed en koekies steel. Mekaar met koeldrank natspuit en tot elfuur in die aand raas en skree, wanneer sy al wou geslaap het. 

Gelukkig gaan ook dit verby, want nou is hulle tieners, van twaalf en tien en hulle pas hulleself blykbaar op. Ouma Hannah mag net nog steeds niks sê as hulle skoene in die reën bly lê, of hulle ‘n bal deur haar gedeelte van die tuin skop en oor haar blommetjies hardloop om dit weer te kry nie.

En moenie ontsteld wees as jou kleinseun se hond Ouma se byna honderdjaar oue kat jaag nie. Katte kan klim en klouter. Maar daar het Hannah ‘n streep getrek. ‘n Aparte stukkie tuin vir haar en die katte laat toemaak en daar mag die vervlakste brak nie kom nie. 

Maar dit is natuurlik oukei, maak Hannah haarself wys. So leer ons almal van grense en nuwe beperkinge. Ons as mense is aanpasbaar.   

“Waar laai ons prof se goed af?” Hannah begin om professor Jannis van Riebeeck pakkies bymekaar maak. Hy gaan dit nie aflaai nie. Sy sal moet.

“Jy kan maar inbring. Sit sommer op die toonbank. Oppas net vir die bottels. Dit moet nie teenmekaar stamp nie, dan breek dit. Verskoon my, ek moet gaan pie.” En daar verdwyn hy by ‘n deur in.

Dit vat lank en Hannah wonder of sy nie die voordeurklokkie moet gaan lui om uitgelaat te word nie. Maar sy wil haar nie weer vasloop teen die hoogmoedige gesig aan wie die onvriendelike stem behoort nie. Sy wag liewer.

Uiteindelik kom die prof uit. Hy begin sakke uitpak. Whiskey, Sjerrie en ‘n boks wyn. ‘n Brood. Gerasperde kaas. Tee, melk, suiker en twee minute noedels. Hy sien haar nie ... of hy het vergeet van haar.

“Prof...” Hannnah beduie oor haar skouer. “Die hek.”

“O ja, die hek. Almal van ons is mos deesdae agter tralies.” Hy soek weer die remote. Dit is in sy binnesak. Die laaste plek waar hy voel. Hy begin skalks lag. “Dobbel jy?”

“Ek het al ...”

“Dan soek ek jou weer. Gee my jou privaatselnommer dat ek jou direk kan bel.”

“Prof ... ek is nie regtig ‘n Űber nie.”

“En ek is regtig nie gevaarlik nie. Alles aan my werk nog, behalwe my oë wat nou erg begin ingee, die dat ek nie meer mag ry nie. Behalwe ek kan ry, as ek moet, Glo my. Dit is my groen Mercedes wat daar on der die afdak staan. En die ander ding cvan my wat nie werk nie, is my waterwerke. Daai klier, jy weet.”

En jou ore, voeg sy in haar gedagtes by. Jy hoor nie as ek vir jou sê ek is nie ‘n taxi nie!

Maar hy hou aan praat. Waarskynlik gewoond aan ‘n klas vol student wat stil geraak het wanneer hy sy stem dik maak. “En jy kan my Jannis noem. Ons is seker omtrent ewe oud.”

Genade wanneer laas het hý in die spieël gekyk? En sý? Vanoggend. En toe het sy gedink sy lyk goed vir haar vyf en sestig. 

Hoekom sy vir Professor Jannis van Riebeeck haar selnommer met ‘n dik merkpen op ‘n karton op sy yskas skryf, sal sy nooit regtig weet nie. Maar sy doen dit. En terwyl sy by die oprit uitry wonder sy of sy weer van hom gaan hoor. 

En wat sal sy doen as sy hom weer sien of hy haar bel? Vir hom uitspel dat sy nie die Uber of ‘n taxi is nie. Sy sal nie omgee om hom soms rond te ry of iewers heen te neem nie, maar dit gaan op haar voorwaardes geskied en wanneer dit haar pas. 

Hoofstuk 2 

Professor Jannis van Riebeeck bel twee dae later. Hannah se selfoon lui en eers is daar niemand toe sy antwoord nie. Dan hoor sy ‘n asemhaling en ‘n kuggie, waarna hy begin praat. Baie formeel. En sy weet dadelik aan wie die vreemde nommer behoort.

“Juffrou Mostert ...”

Mevrou wil sy hom reghelp. Sy was darem ook getroud eendag lank lank gelede. Daarvoor kan sy twee kinders wys. ‘n Seun en ‘n dogter. “Ja professor van Riebeeck.”

“Jannis.” Hy gee weer ‘n kuggie. “Ek het gewonder, kan jy my iewers heen neem, vandag?” 

Sy het haar antwoord reg vir hom. “Ja ek kan, maar eers na twaalfuur. Ek is in die oggende besig. Elke oggend. Ek werk op die internet. Sal dit reg wees so?” 

“Dan sal ek so om en by halfeen regstaan vir jou? Of moet jy eers neuspoeier en tittewate na jou oggendaktiwiteite?”

“Nee wat, miskien net ‘n ander bloes en lipstiffie. Of moet ek smart aantrek? Gaan ons vanmiddag dobbel?” Die gedagte maak haar skoon opgewonde. Dobbel kan sekerlik nogal pret wees. Veral met ‘n ervare persoon soos hy. Die man is darem ‘n professor jy weet. Miskien wen sy ‘n paar rand met daardie eenarm masjiene. Of is die goed deesdae elektronies en dan druk jy net ‘n knoppie en tjirrrrr. Toukens! Money money. Die aardbol behoort aan die rykes. 

Sy het al tevore gedobbel, saam met twee vriendinne. Tweehonderd rand geneem en daarmee gespeel, totdat dit uiteindelik op is. Net ‘n paar rand op ‘n slag, want sy het nie meer as dit gehad om te verloor nie. 

Maar dit is toe nie die rede hoekom Jannis van Riebeeck haar georder het nie: “Nee, ons gaan nie vandag dobbel nie. Ons het dringender sake om na om te sien.”

Dringender sake in die vorm van ‘n gehawende hond wat op die stoep van Jannis se garagehuis lê. ‘n Poedel van soorte, oud en gedaan, met sy pels in rafels. Dit is Jannis se seun Gregory se hond wat hy in sy kinders se sorg gelaat het. Jannis se kleinkinders. Nou wil hulle hom nie meer in die huis hê nie. Hy maak plassies. Dit is tyd dat hy op die reënboogpad gesit moet word.

Maar dit is hoekom die hond plassies maak. Dit reën buite. “Wil jy miskien in die reën sit en pie?”

“Absoluut nie.” 

“Presies. Dié dat ek hom nou hier by my gaan inneem, totdat Greg terugkom van oorsee af. Dit is minder as ‘n maand van nou af. Die man kuier by sy jongste dogter Lida daar in Tailand, vir sy vrou se twee jaar viering na haar skielike heengaan destyds.”

“In Thailand nogal.” Daarmee kan Hannah aanklank vind. Sy gee Engels op die internet vir ‘n paar sakemanne van Bangkok. “Wat doen Lida in Thailand?” 

“Lida hou skool daar vir graad twee en drie. Sy is vlot in Mandaryns. Dit is Greg se seun Johan en sy vrou Annamart wat nou hier in die groot huis woon. En dan is hierdie mos nou my woonstel. Ek betaal nie. Die  Van RiebeeckJ Trust betaal vir my. Moet dit net nie verwar met die Jan van Riebeeck Trust nie. Daar het reeds so een bestaan toe ek en Greg die eiendom in ‘n trust geregistreer het. Kan jy raai wie se naam daaraan gekoppel word.” 

Hannah kan nogal! “Ons volksplanter en niemand anders nie.”

Professor Jannis rammel sonder ophou, steeds die professor wat sy klas ‘n halfuur lank met ‘n monoloog moet verveel, voordat hulle mag verdaag. Sy los hom om te praat, vang net so hier en daar iets van sy onbruikbare inligting. Wat wel by haar vassteek is Lida wat klasgee in Thailand en vlot Mandaryns kan praat. Sy wonder wat sal Lida daarvan dink as sy eendag dalk per ongeluk moet uitvind dat sy Hannah Mostert, Afrikaner in oortreffende trap, vir die Chinese wat Mandaryns praat en Engels wil leer klasgee. Aanlyn. En dat sy daarom ook al ‘n bietjie Mandaryns geleer praat het.

“Hoe lank is hy weg? Jou seun Greg? En wanneer kom hy terug?” wonder Hannah toe die prof uiteindelik stil raak. Sy is bly sy het toe nie die blink bloes vir uitgaan aangetrek nie!  

“Hy het beplan vir vier maande, maar hy het ‘n visum om vir vyf of ses maande daar te wees. Dan sou hy in Australie, New Zeeland en Tonga gaan draai. Hy het vriende daar.” Die prof se lyf mag miskien bietjie uitgebrand wees, maar met sy kop en geheue is daar geen probleme nie. 

“Wat is ons missie vir die dag met die hond?” vra Hannah. 

“Die hond moet veearts toe vir sy check up en dan moet ons hom laat bad en skeer. Hoe dink jy gaan Greg voel as hy die hond so moet sien. Wolraad Woltemade het beslis al beter gelyk. En ek soek nie ‘n vuil hond in my huis nie.”

Hannah sou verkies het om die vuil hond ook nie in haar Yaris te laai nie. Sy en haar oorlede man Piet was katmense. Honde ruik na hond. Katte ruik op die ergste na stof. 

Sy sou dus verkies het dat die hond eers gebad en geskeer was voordat sy hom in haar silwerskoon kar laai. 

“Het die hond ‘n leiband?” vra Hannah. “Netnou hardloop hy straataf as ons by die veearts uitklim. Of hy baklei met ander honde.” 

“Ek dink daar hang een langs Greg se kombuisdeur.” Jannis haal ‘n sleutel met ‘n uitgesnyde worshond aan van die rak af. “Kom ons gaan kyk.” 

Prof Jannis van Riebeeck stap met haastige sleepvoet-tree vooruit en Hannah agterna. Rondom die groot huis, tot in die agtertuin waar ‘n netjiese kothuisie staan. Jannis sluit oop en hulle stap by die kombuisdeur in. Langs die kombuisdeur hang ‘n blou hondeharnas met ‘n leiband. 

“Kry vir ons dié,” beduie Jannis. En toe wys sy hand sitkamer toe. “En daai. As die hond van vandag af by my kom woon, moet hy ordentlik slaap. Nie op die koue teëlvloere nie.” 

Gehoorsaam gaan haal Hannah die hondebed, kombers en kussing in die oopplansitkamertjie, waarskynlik langs die stoel vanwaar Greg sit en TV kyk. Die boekrak aan die anderkant van die sitkamer skei die slaapkamer van die leefvertrek, neem sy aan. Hulle stap by die agterdeur uit en die prof sukkel om die deur weer te sluit. Hannah bied nie aan om te help nie. Haar pa sou nie toelaat dat sy iets uit sy hande neem nie. Hy moes ook nie aangejaag word nie. Sy sal nooit weer ongeduldig raak met ‘n ouer persoon nie. Noudat háár pa weg is, wens sy dat sy meer geduld met hom ook gehad het. Miskien is hierdie haar tweede kans om van geduld te leer.

Die hond se stert klop klop op die vloer. Hy is bly om sy kombers te sien. Hy loop agter die kombers aan kar toe en laat Hannah toe om sy leiband aan te sit.

Die prof neem sy plek agter in die kar in en Hannah gooi die hondekombers langs hom op die sitplek oop en tel vir Wolraad Woltemade in die kar. Hy moes al tevore kar gery het, want hy gaan sit so dat hy by die ruit kan uitkyk. Hy hou van die ruit se koue nat gevoel, want hy begin daaraan lek. 

Hannah klim agter die stuurwiel in en ry waar Prof beduie. Hier links, daar regs. Net hier. Stop. Dit is minder as honderd meter van sy huis af. 

Hulle kry raas by die ontvangsdame. Die hondekind is baie verwaarloos en beslis ondervoed. 

“Waar is oom Greg en tannie Petra?” vra die jong veeartsie ook met ‘n kwaai stem. “Hulle weet Wolraad Woltemade moet eenmaal ‘n maand ‘n inspuiting kry vir sy hart.” 

“Hy is nog in die Ooste, maar hy kom waarskynlik binnekort terug. Greg se vrou Petra is al amper ‘n jaar gelede oorlede. Weet jy nie daarvan nie?”

“Nee, ek het nie geweet nie en ek is jammer om dit te hoor. Maar noudat Oom dit noem. Ons het tannie Petra lanklaas gesien. Maar dit is nie ‘n rede om die arme ou hond so te laat agteruitgaan nie. Nou vergwag julle seker dat tannieveearts vir die verslonsde poedel ‘n inspuiting moet gee waarna hy moet ore optel, sodat sy menspa moet glo almal het mooi na hom gekyk in sy afwesigheid?” fluister die ontvangsdame met ‘n onmiskenbare bromklank in haar stem en gluur Hannah aan, asof dit alles haar skuld is. 

“Ene Greg van Riebeeck het nie die hond in mý sorg gelaat nie, so hou jou woeste kyke vir jouself. Ek ontferm my oor sy pa wat die saak probeer beredder,” sis Hannah terug toe die prof agter die veearts in ‘n ondersoekkamer verdwyn. “Ek ken die mense skaars ek help net. Blykbaar het die man geglo dat sy kinders en kleinkinders beter na Wolraad Woltemade sou kyk as sy bejaarde pa. Maar nou kry die arme hond glipsies en die kinders soek die hond nie meer in die huis nie.”

Die ontvangsdame se gesig versag effens. “Ai die arme dier. As hulle oud word raak hulle ‘n oorlas. Maar ek onthou eintlik vir jou. Jy bly ook hier in die omgewing.” 

“Heeltemal reg. My naam is Hannah Mostert en ek het die twee katte Ogies en Annekin. En my dogter en haar man het twee Wirehaired terriers.”

“Dis reg ja. Nou weet ek waar tannie inpas.” 

Intussen tel die veearts die poedel op die ondersoektafel en Hannah stap nader. 

Twintig minute by die veearts kos die prof ‘n pakkie vol geld. In ruil kry hulle darem ‘n paar sakkies met pilletjies en ‘n honderd en een instruksies. Wolraad Woltemade kry ook sy inspuiting. En as troosprys ‘n pakkie droë vleis lekkernye.

“Ek het ‘n goeie idee om vir Greg te sê die Wolraad Woltemade is van vandag af my hond,” raas Jannis omgekrap toe hy weer langs die hond daar agterin geklim het. “Na al die geld wat ek nou gespandeer het, het ek hom eintlik gekoop. Nou gaan ons na die hondesalon by die sentrum hier naby.”

Dieselfde sentrum waar Hannah die ou kêrel vir die eerste keer opgetel het. Letterlik. In die hoek is daar ‘n hondesalon waarheen hulle Wolraad Woltemade nou moet neem vir ‘n was en knipsel, sodat hy nie meer soos ‘n boemelaar se winterkombers en sponsmatras lyk nie.

“Wat is die hond se naam?” vra die vriendelike ontvangsdame by Pote en Pelsies.

“Wolraad Woltemade Dit is Gregory van Riebeeck se poedel en hy was al tevore hier.” Die prof stuur die vorm wat hy moet invul vir Hannah aan. Hy sien mos nie meer so goed nie.

“Ek is nuut hier Oom,” lig die dame agter die toonbank hom in. Sy is nie dom of onkundig nie, sy het net nog nooit tevore vir Wolraad Woltemade ontmoet of van hom of sy pa Gregory gehoor nie.

Hannah lees die vorm vinnig deur. Sy huiwer voordat sy begin skryf. Wolraad Woltemade wat deur professor Jannis van Riebeeck ingebring is? Dit is dalk net ‘n bietjie te veel geskiedenis vir die jong dame agter die toonbank om in die rekenaar te prosesseer.

Sy skryf. Wollies, ingebring deur Hannah Mostert en sy los haar eie selnommer. 

Die meisie kyk na die vorm en knik goedkeurend. “Julle moet vir Wollies hier los. Mevrou moet hom asseblief deurbring na agtertoe sodat ek hom in hokkie kan sit. Daar is ongelukkig heelwat honde voor hom in die ry.”

Wolraad Woltemade lyk soos ‘n poedel wat ‘n paniek aanval gaan kry. Hannah vryf sy kop en paai. “Toemaar ou seuntjie. Ek kom jou self ‘n bietjie later oplaai. Ons sal jou nie hier vergeet nie. Nie as dit van my afhang nie. Ek belowe.”

Miskien verstaan hy so ietsie van wat sy sê, want hy gaan lê plat in die hok met sy bruin ogies vasgenael op haar gesig. Hannah sluk aan ‘n knop in haar keel. So voel dit om ‘n kind voor die

